CELEX: 32022D0174
Language: hu
Date: 2022-02-08 00:00:00
Title: A Bizottság (EU) 2022/174 végrehajtási határozata (2022. február 8.) a 648/2012/EU európai parlamenti és tanácsi rendeletnek megfelelően a Nagy-Britannia és Észak-Írország Egyesült Királyságában a központi szerződő felekre alkalmazandó szabályozási keretrendszer korlátozott idejű egyenértékűségének a megállapításáról (EGT-vonatkozású szöveg)

2022.2.9.   
               
               
                  HU
               
               
                  Az Európai Unió Hivatalos Lapja
               
               
                  L 28/40
               
            
         A BIZOTTSÁG (EU) 2022/174 VÉGREHAJTÁSI HATÁROZATA
         (2022. február 8.)
         a 648/2012/EU európai parlamenti és tanácsi rendeletnek megfelelően a Nagy-Britannia és Észak-Írország Egyesült Királyságában a központi szerződő felekre alkalmazandó szabályozási keretrendszer korlátozott idejű egyenértékűségének a megállapításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 25. cikke (6) bekezdésére,
         mivel:
         
                     (1)
                  
                  
                     Nagy-Britannia és Észak-Írország Egyesült Királysága (a továbbiakban: az Egyesült Királyság) 2017. március 29-én az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát. Az Unió és az Egyesült Királyság 2019. október 17-én megállapodott a kilépésről rendelkező megállapodásról (2), melyet az Írországról és Észak-Írországról szóló módosított jegyzőkönyv és a módosított politikai nyilatkozat (3) egészít ki. E megállapodásnak megfelelően, valamint azt követően, hogy az Egyesült Királyság parlamentjének Alsóháza megerősítette, az Európai Parlament elfogadta és a Tanács megkötötte a megállapodást, az Egyesült Királyság 2020. február 1-jén harmadik országgá vált, és az uniós jog alkalmazása az Egyesült Királyságra és az Egyesült Királyságban 2020. december 31-én megszűnt.
                  
               
                     (2)
                  
                  
                     A központi elszámolás fokozza a piac átláthatóságát, mérsékli a hitelkockázatot, és a központi szerződő fél egy vagy több résztvevőjének nemteljesítése esetén csökkenti az átterjedés kockázatát. Az ilyen szolgáltatások nyújtása ezért döntő fontosságú a pénzügyi stabilitás biztosítása szempontjából. Emellett a központi szerződő felek által elszámolt pénzügyi eszközök a pénzügyi közvetítők és ügyfeleik számára is elengedhetetlenek, például a kamatlábkockázatok fedezése céljából, és hatással vannak az Unió reálgazdaságának működésére.
                  
               
                     (3)
                  
                  
                     A tőzsdén kívüli származtatott ügyletek világszerte kinnlévő névleges összege 2020. december 31-én a Nemzetközi Fizetések Bankja adatai szerint mintegy 477 billió EUR volt, amelyből a származtatott kamatügyletek mintegy 80 %-ot tettek ki, a származtatott devizaügyletek pedig majdnem 17 %-ot. A tőzsdén kívüli származtatott ügyletek több mint 30 %-a euróban és egyéb uniós pénznemekben denominált. A tőzsdén kívüli származtatott ügyletek központi elszámolásának piaca meglehetősen koncentrált; különösen így van ez az euróban denominált, tőzsdén kívüli származtatott kamatügyletek esetében, amelyeknek több mint 90 %-át az Egyesült Királyságban letelepedett egyetlen központi szerződő félnél (a továbbiakban: egyesült királyságbeli központi szerződő fél) számolják el.
                  
               
                     (4)
                  
                  
                     Tekintettel arra, hogy az uniós pénznemekben denominált pénzügyi tranzakciók ilyen jelentős volumenét az egyesült királyságbeli központi szerződő feleken keresztül számolják el, az Egyesült Királyságnak a belső piacról és a pénzügyi ágazat kapcsolódó uniós szabályozási, felügyeleti és végrehajtási keretrendszeréből való kilépése jelentős kihívások elé állította az uniós és tagállami hatóságokat a pénzügyi stabilitás megőrzését illetően.
                  
               
                     (5)
                  
                  
                     A Bizottság 2020. szeptember 21-én elfogadta az (EU) 2020/1308 végrehajtási határozatot (4) annak érdekében, hogy kezelje azokat a pénzügyi stabilitást fenyegető esetleges kockázatokat, amelyek az egyesült királyságbeli központi szerződő felek által az uniós klíringtagok és ügyfelek számára nyújtott, a származtatott ügyleteket érintő elszámolási szolgáltatások hirtelen fennakadása következtében merülhetnek fel. Az említett határozat megállapítja, hogy az egyesült királyságbeli központi szerződő felekre alkalmazandó szabályozási keretrendszer egyenértékűnek tekintendő a 648/2012/EU rendeletben meghatározott követelményekkel. Az említett határozat csak korlátozott időtartamra alkalmazandó, és 2022. június 30-án hatályát veszti.
                  
               
                     (6)
                  
                  
                     Az Egyesült Királyság Unióból való kilépésének hatásáról a Bizottság számos közleményt címzett az Európai Parlamentnek, a Tanácsnak és az Európai Központi Banknak, ezek közé tartozik „Az európai gazdasági és pénzügyi rendszer: a nyitottság, az erő és a reziliencia előmozdítása” című közlemény (5). E közlemény azzal számolt, hogy az uniós klíringtagok csökkenteni fogják az Unió szempontjából rendszerszinten jelentős, egyesült királyságbeli központi szerződő felekkel szembeni kitettségeiket és függőségüket, különösen az euróban és más uniós pénznemben denominált, tőzsdén kívüli származtatott ügyletekkel összefüggő kitettségeket.
                  
               
                     (7)
                  
                  
                     Az említett közleményt követően a Bizottság 2021 elején létrehozta a származtatott ügyletek elszámolásának az Egyesült Királyságból az Unióba történő átruházásával kapcsolatos lehetőségekkel és kihívásokkal foglalkozó munkacsoportot. A munkacsoport arra összpontosított, hogy miként lehetne csökkenteni az Unió túlzott függését az Egyesült Királyságban letelepedett központi szerződő felek által nyújtott elszámolási szolgáltatásoktól. Ennek során azonosította az egyesült királyságbeli központi szerződő felekkel szembeni kitettségek csökkentésének lehetséges akadályait, megoldásokat keresett az ilyen akadályok leküzdéséhez és arra, hogy milyen ösztönzőkkel lehetne elősegíteni az elszámolási szolgáltatásoknak az Unióban letelepedett központi szerződő felekre történő átruházását.
                  
               
                     (8)
                  
                  
                     A megbeszélések alapján a munkacsoport arra a következtetésre jutott, hogy az egyesült királyságbeli központi szerződő feleknél elszámolt egyes ügyletek jelenleg nem számolhatók el máshol, és különböző intézkedések kombinációjára lesz szükség az Unió saját klíringkapacitásának fejlesztéséhez, és ahhoz, hogy csökkenjen az uniós piaci szereplőknek a rendszerszinten jelentős egyesült királyságbeli központi szerződő felekkel szembeni túlzott kitettsége az elkövetkező években. E megbeszélések fényében az (EU) 2020/1308 végrehajtási határozat hatályvesztésének időpontja túl korai ahhoz, hogy az Unió klíringkapacitását megfelelő szintre lehessen fejleszteni. Mivel az említett határozat elfogadásának elvi alapja változatlan, nevezetesen az, hogy az uniós klíringtagok egyesült királyságbeli központi szerződő felekhez való hozzáférésének hirtelen zavara esetén el kell kerülni a pénzügyi stabilitást fenyegető potenciális kockázatokat, el kell fogadni ezt a határozatot, amely korlátozott időtartamra meghosszabbítja annak elismerését, hogy az Egyesült Királyságban a központi szerződő felekre alkalmazandó szabályozási keretrendszer egyenértékű a 648/2012/EU rendelettel létrehozott keretrendszerrel.
                  
               
                     (9)
                  
                  
                     A 648/2012/EU rendelet 25. cikkének (6) bekezdésével összhangban három feltételnek kell teljesülnie annak megállapításához, hogy valamely harmadik ország jogi és felügyeleti keretrendszere az ott engedéllyel rendelkező központi szerződő felek tekintetében egyenértékű az említett rendeletben rögzített követelményekkel.
                  
               
                     (10)
                  
                  
                     Először is, a harmadik ország jogi és felügyeleti keretrendszerének biztosítania kell, hogy az adott harmadik országbeli központi szerződő felek olyan, jogilag kötelező érvényű követelményeket teljesítsenek, amelyek egyenértékűek a 648/2012/EU rendelet IV. címében megállapított követelményekkel. Az Egyesült Királyság az Egyesült Királyság Unióból való kilépésének időpontjától kezdődő hatállyal beépítette nemzeti jogába a 648/2012/EU rendelet vonatkozó rendelkezéseit (6), ezért az Egyesült Királyság nemzeti joga egyenértékűnek tekinthető a 648/2012/EU rendelet IV. címében meghatározott követelményekkel.
                  
               
                     (11)
                  
                  
                     Másodszor, a harmadik ország jogi és felügyeleti keretrendszerének biztosítania kell, hogy az adott harmadik országban letelepedett központi szerződő felek folyamatos és hatékony felügyelet és végrehajtás hatálya alá essenek. Az egyesült királyságbeli központi szerződő felek 2020. december 31-ig a Bank of England felügyelete alatt álltak, amint azt az Egyesült Királyság nemzeti joga a 648/2012/EU rendeletnek (7) megfelelően előírja. A 648/2012/EU rendeletnek az Egyesült Királyság nemzeti jogába való beépítése részeként az említett időpontot követően is a Bank of England látja el a központi szerződő felek felügyeletét, és a felügyeletben nincsenek előirányozva jelentős változások.
                  
               
                     (12)
                  
                  
                     Harmadszor, az adott harmadik ország jogi keretrendszerének ténylegesen egyenértékű rendszert kell biztosítania a harmadik ország jogi szabályozása alapján engedélyezett központi szerződő felek elismeréséhez. Az Egyesült Királyság a 648/2012/EU rendelet 25. cikke szerinti egyenértékűségi rendszer kulcsfontosságú elemeit beemelte nemzeti jogába. Az Egyesült Királyság azonban ideiglenes elismerési rendszert vezetett be, amely legalább 3 évre felfüggeszti a 648/2012/EU rendelet kulcsfontosságú módosításait. Az ideiglenes elismerési rendszer továbbá széles mérlegelési jogkört biztosít a Bank of England számára az „ideiglenes elismerés” visszavonására, ami jogbizonytalanságot teremt az e rendszer keretében elismert központi szerződő felek számára. E bizonytalanság ellenére a harmadik feltétel jelenleg teljesítettnek tekinthető.
                  
               
                     (13)
                  
                  
                     Mivel a három feltétel teljesítettnek tekinthető, az Egyesült Királyságnak a 2020. december 31-én már letelepedett és engedélyezett egyesült királyságbeli központi szerződő felekre alkalmazandó jogi és felügyeleti keretrendszerét egyenértékűnek kell tekinteni a 648/2012/EU rendeletben meghatározott követelményekkel.
                  
               
                     (14)
                  
                  
                     Ez a határozat az egyesült királyságbeli központi szerződő felekre alkalmazandó jogi és felügyeleti keretrendszerekre vonatkozó, a Bizottság számára jelenleg rendelkezésre álló információkon alapul. Ezeket a keretrendszereket csak annyiban kell egyenértékűnek tekinteni, amennyiben fenntartják, alkalmazzák és érvényesítik az Egyesült Királyság nemzeti jogában a központi szerződő felekre alkalmazandó követelményeket. Az egyenértékűség elismerése csak akkor tartható fenn, ha az Egyesült Királyság szabályozási és felügyeleti keretének bármely jövőbeli változásai nem befolyásolják negatívan a szabályozás vagy a felügyelet egyenértékűségét, nem vezetnek egyenlőtlen versenyfeltételekhez az egyesült királyságbeli központi szerződő felek és az Unióban letelepedett központi szerződő felek (a továbbiakban: uniós központi szerződő felek) között, illetve nem vezetnek kockázatokhoz az Unió pénzügyi stabilitására nézve. Mivel a Bizottság bármikor módosíthatja, felfüggesztheti, felülvizsgálhatja vagy visszavonhatja ezt a határozatot, különösen olyan fejlemények bekövetkezésekor, amelyek befolyásolják az egyenértékűség megállapítását, az Európai Értékpapírpiaci Hatóság (a továbbiakban: ESMA) és a Bank of England közötti hatékony információcsere és a felügyeleti tevékenységek összehangolása alapvető előfeltétele annak, hogy e határozat hatályának ideje alatt fennmaradjon az egyenértékűség elismerése.
                  
               
                     (15)
                  
                  
                     Az ESMA és a Bank of England közötti, említett információcsere a 648/2012/EU rendelet 25. cikkének (7) bekezdésével összhangban átfogó és hatékony együttműködési megállapodások megkötését teszi szükségessé. Ezen együttműködési megállapodások biztosítják annak lehetőségét is, hogy az összes vonatkozó információ proaktív módon megosztható legyen a 648/2012/EU rendelet 25. cikkének (3) bekezdésében említett hatóságokkal, beleértve az EKB-t és a Központi Bankok Európai Rendszerének egyéb tagjait, ha az említett hatóságokkal konzultálni kell az egyesült királyságbeli központi szerződő felek elismertségéről, vagy ha az információk megosztása az említett hatóságok felügyeleti feladatainak ellátásához szükséges.
                  
               
                     (16)
                  
                  
                     A 648/2012/EU rendelet 25. cikkének (7) bekezdése szerinti együttműködési megállapodásoknak biztosítaniuk kell, hogy az ESMA azonnal és folyamatosan hozzáférjen minden információhoz, beleértve azokat az információkat is, amelyek lehetővé teszik az egyesült királyságbeli központi szerződő felek által az Unióra vagy tagállamaira jelentett lényeges kockázatok értékelését, akár közvetlenül, akár közvetve. Az együttműködési megállapodásoknak ezért meg kell határozniuk az egyesült királyságbeli központi szerződő felek elszámolási tevékenységeivel kapcsolatos információk azonnali cseréjének mechanizmusait és eljárásait az uniós pénznemekben denominált pénzügyi eszközök, a kereskedési helyszínek, a klíringben részt vevő felek, valamint az uniós hitelintézetek és befektetési vállalkozások leányvállalatai tekintetében; a más központi szerződő felekkel kötött interoperabilitási megállapodások tekintetében; a saját források tekintetében; a garanciaalapok összetétele és kalibrálása tekintetében, a letétek, a likvid források és a biztosítéki portfóliók tekintetében – ideértve a haircutok kalibrálását is –, valamint a stressztesztek tekintetében. Meg kell határozniuk továbbá azokat a mechanizmusokat és eljárásokat, amelyek az egyesült királyságbeli központi szerződő feleket vagy az egyesült királyságbeli központi szerződő felekre alkalmazandó jogi és felügyeleti keretrendszert érintő változások azonnali bejelentésére, valamint az egyesült királyságbeli központi szerződő felekkel kapcsolatos minden olyan fejleménynek az ESMA felé történő azonnali bejelentésére szolgálnak, amely hatással lehet az uniós monetáris politikára. A 25. cikk (7) bekezdésével összhangban a Bank of Englandnek szorosan együtt kell működnie az uniós hatóságokkal is. Különösen fontos, hogy az ESMA és az Egyesült Királyság illetékes hatóságai hatékony együttműködési megállapodásokat kössenek felügyeleti tevékenységeik összehangolása tekintetében, ideértve különösen az egyesült királyságbeli elismert központi szerződő felekkel kapcsolatos sürgősségi helyzetek kezelésére szolgáló olyan eljárásokat, amelyek káros hatással vannak vagy lehetnek a piaci likviditásra vagy az Unió pénzügyi rendszerének stabilitására.
                  
               
                     (17)
                  
                  
                     Az Egyesült Királyság hatóságainak tájékoztatniuk kell az Uniót az Egyesült Királyság szabályozási vagy felügyeleti keretének minden olyan változásáról, amely hatással van az Egyesült Királyságban nyújtott elszámolási szolgáltatásokra. A Bizottság az ESMA-val együttműködve nyomon fogja követni a jogi és felügyeleti keretrendszernek az Egyesült Királyságban nyújtott elszámolási szolgáltatásokat érintő változásait, a piaci fejleményeket, valamint a felügyeleti együttműködés – többek között az ESMA és a Bank of England közötti azonnali információcsere – hatékonyságát. Ha a releváns fejlemények szükségessé teszik, a Bizottság bármikor felülvizsgálatot végezhet annak érdekében, hogy újraértékelje az e határozat által megadott egyenértékűséget, ideértve azt az esetet is, amikor az Egyesült Királyság hatóságai nem működnek hatékonyan együtt, nem teszik lehetővé annak hatékony értékelését, hogy az egyesült királyságbeli központi szerződő felek milyen kockázatot jelentenek az Unióra vagy tagállamaira nézve, vagy ha az egyesült királyságbeli központi szerződő felek vagy a Bank of England intézkedései indokolatlan és tisztességtelen versenyt eredményeznek.
                  
               
                     (18)
                  
                  
                     Az a tény, hogy az uniós klíringtagok jelenleg túlzottan függenek az egyesült királyságbeli központi szerződő felek által nyújtott szolgáltatásoktól, továbbra is kockázatot jelent az Unió pénzügyi stabilitására, valamint az Unió monetáris politikájának transzmissziójára és irányítására nézve, különösen stressz idején. Ezt az ESMA 2021. decemberi értékelése is megerősítette (8). Az értékelés az egyesült királyságbeli központi szerződő felek által nyújtott elszámolási szolgáltatások közül három esetében állapította meg, hogy azok rendszerszinten rendkívüli jelentőségűek az Unió, illetve egy vagy több tagállam számára. Jóllehet az értékelés megállapította, hogy jelenleg az említett elszámolási szolgáltatások el nem ismerésének költségei meghaladnák az előnyöket, mégis jelentős kockázatokat és sebezhetőségeket azonosított az említett elszámolási szolgáltatások folytatólagos elismerésével kapcsolatban, különösen piaci stressz idején.
                  
               
                     (19)
                  
                  
                     Következésképpen, és „Az európai gazdasági és pénzügyi rendszer: a nyitottság, az erő és a reziliencia előmozdítása” című közleményben (9) hangsúlyozottak szerint a továbbiakban is csökkenteni kell az Unió szempontjából rendszerszinten jelentős egyesült királyságbeli központi szerződő felekkel szembeni kitettségeket, különösen az euróban és más uniós pénznemben denominált, tőzsdén kívüli származtatott ügyletekkel összefüggő kitettségeket.
                  
               
                     (20)
                  
                  
                     E határozat hatályának ezért elegendő időt kell biztosítania az uniós központi szerződő felek klíringkapacitásának fejlesztésére, annak megvizsgálására, miként lehetne növelni az említett központi szerződő felek likviditását és bővíteni az uniós infrastruktúrák által kínált klíringmegoldások körét, többek között az e folyamatot megkönnyítő szabályozási intézkedések elfogadása révén, az uniós klíringtagok egyesült királyságbeli központi szerződő felekkel szembeni kitettségének jelentős csökkentése érdekében. E határozatnak elegendő időt kell biztosítania a központi szerződő felekre vonatkozó uniós felügyeleti keret felülvizsgálatára is. Ennek megfelelően helyénvaló, hogy ez a határozat az alkalmazásának kezdőnapjától számított 3 év elteltével veszítse hatályát.
                  
               
                     (21)
                  
                  
                     E határozatnak sürgősen hatályba kell lépnie annak érdekében, hogy az (EU) 2020/1308 végrehajtási határozat hatályvesztése előtt biztosítható legyen a jogbiztonság az Unióban letelepedett klíringtagok és kereskedési helyszínek számára. Annak érdekében, hogy biztosított legyen az egyesült királyságbeli központi szerződő felek ESMA általi elismerésének folyamatossága, e határozatot az (EU) 2020/1308 végrehajtási határozat hatályvesztését követő naptól kell alkalmazni.
                  
               
                     (22)
                  
                  
                     Az e határozatban előírt intézkedések összhangban vannak az Európai Értékpapír-bizottság véleményével,
                  
               ELFOGADTA EZT A HATÁROZATOT:
         
            1. cikk
            A 648/2012/EU rendelet 25. cikkének alkalmazásában Nagy-Britannia és Észak-Írország Egyesült Királyságának a Nagy-Britannia és Észak-Írország Egyesült Királyságában 2020. december 31-én már letelepedett és engedélyezett központi szerződő felekre alkalmazandó jogi és felügyeleti keretrendszere egyenértékűnek tekintendő a 648/2012/EU rendeletben megállapított követelményekkel.
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
            A határozat 2022. július 1-jétől alkalmazandó.
            A határozat 2025. június 30-án hatályát veszti.
         
         
            Kelt Brüsszelben, 2022. február 8-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 201., 2012.7.27., 1. o.
         
         
            (2)  Megállapodás Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről (HL C 384I., 2019.11.12., 1. o.).
         
            (3)  Politikai nyilatkozat az Európai Unió és az Egyesült Királyság közötti jövőbeli kapcsolatok keretének meghatározásáról (HL C 384I., 2019.11.12., 178. o.).
         
            (4)  A Bizottság (EU) 2020/1308 végrehajtási határozata (2020. szeptember 21.) a 648/2012/EU európai parlamenti és tanácsi rendeletnek megfelelően a Nagy-Britannia és Észak-Írország Egyesült Királyságában a központi szerződő felekre alkalmazandó szabályozási keretrendszer korlátozott idejű egyenértékűségének a megállapításáról (HL L 306., 2020.9.21., 1. o.).
         
            (5)  A Bizottság 2017. május 4-i közleménye az Európai Parlamentnek, a Tanácsnak és az Európai Központi Banknak: „A kritikus pénzügyi piaci infrastruktúrákat érintő kihívások kezelése és a tőkepiaci unió továbbfejlesztése” (COM(2017) 225 final); a Bizottság 2018. július 19-i közleménye az Európai Parlamentnek, az Európai Tanácsnak, a Tanácsnak, az Európai Központi Banknak, az Európai Gazdasági és Szociális Bizottságnak, a Régiók Bizottságának és az Európai Beruházási Banknak: „Felkészülés az Egyesült Királyságnak az Európai Unióból 2019. március 30-án való kilépésére” (COM(2018) 556 final); a Bizottság 2018. november 13-i közleménye az Európai Parlamentnek, az Európai Tanácsnak, a Tanácsnak, az Európai Központi Banknak, az Európai Gazdasági és Szociális Bizottságnak, a Régiók Bizottságának és az Európai Beruházási Banknak: „Felkészülés az Egyesült Királyságnak az Európai Unióból 2019. március 30-án való kilépésére: rendkívüli helyzetre szóló cselekvési terv” (COM(2018) 880 final); a Bizottság 2021. január 19-i közleménye az Európai Parlamentnek, a Tanácsnak, az Európai Központi Banknak, az Európai Gazdasági és Szociális Bizottságnak és a Régiók Bizottságának: „Az európai gazdasági és pénzügyi rendszer: a nyitottság, az erő és a reziliencia előmozdítása” (COM(2021) 32 final).
         
            (6)  Az átmeneti időszak végét követően az Egyesült Királyságban az elszámolási szolgáltatásokra vonatkozó szabályozási és felügyeleti keretet több jogszabály határozza meg. Ezek közé tartozik többek között az Európai Unióból való kilépésről szóló 2018. évi törvény (European Union (Withdrawal) Act 2018), a tőzsdén kívüli származtatott ügyletekről, központi szerződő felekről és kereskedési adattárakról szóló 2020. évi rendelet (The Over the Counter Derivatives, Central Counterparties and Trade Repositories (Amendment, etc., and Transitional Provision) (EU Exit) Regulations 2020), a pénzügyi szolgáltatásokról szóló 2020. évi rendelet (Financial Services (Consequential Amendments) Regulations 2020) és a pénzügyi szolgáltatásokra vonatkozó szerződésekről szóló 2019. évi rendelet (Transitional and Saving Provision (EU Exit) Regulations 2019).
         
            (7)  A pénzügyi szolgáltatásokról és piacokról szóló 2000. évi törvény alapján a tőzsdén kívüli származtatott ügyletekről, központi szerződő felekről és kereskedési adattárakról szóló 2013. évi rendelet (The Financial Services and Markets Act 2000 [Over the Counter Derivatives, Central Counterparties and Trade Repositories) Regulations 2013]) 5. része.
         
            (8)  ESMA, Az EMIR 25. cikkének (2c) bekezdése szerinti értékelő jelentés, https://www.esma.europa.eu/press-news/esma-news/esma-publishes-results-its-assessment-systemically-important-uk-central.
         
            (9)  A Bizottság 2021. január 19-i közleménye az Európai Parlamentnek, a Tanácsnak, az Európai Központi Banknak, az Európai Gazdasági és Szociális Bizottságnak és a Régiók Bizottságának – Az európai gazdasági és pénzügyi rendszer: a nyitottság, az erő és a reziliencia előmozdítása (COM(2021) 32 final).